次張嘉父閑居
作者：于石
朝代：宋

paragraphs: 有詩可以吟，何必擬李陵。
有酒可以酌，何必慕伯倫。
自吟復自酌，一笑睨白雲。
卷舒見吾道，聚散亦世情。
老我一茅屋，蕭蕭山下村。
種瓜有餘地，吾亦安吾貧。
興來即杖屨，孤往無與朋。
晨出未啟戶，暮歸或扣門。
翛然脫塵鞅，無懷與大庭。
所以軒冕貴，不移丘壑心。
此意誰獨識，千載一淵明。
淵明不復作，視此壁上琴。